CELEX: 32021D1054
Language: sk
Date: 2021-06-21 00:00:00
Title: Rozhodnutie Rady (EÚ) 2021/1054 z 21. júna 2021 o pozícii, ktorá sa má v mene Európskej únie zaujať v Rade členov Medzinárodnej rady pre olivy, pokiaľ ide o obchodné normy vzťahujúce sa na olivové oleje a oleje z olivových výliskov a na metódu analýzy pre stanovenie obsahu stigmastadiénov v rastlinných olejoch

28.6.2021   
               
               
                  SK
               
               
                  Úradný vestník Európskej únie
               
               
                  L 227/37
               
            
         ROZHODNUTIE RADY (EÚ) 2021/1054
         z 21. júna 2021
         o pozícii, ktorá sa má v mene Európskej únie zaujať v Rade členov Medzinárodnej rady pre olivy, pokiaľ ide o obchodné normy vzťahujúce sa na olivové oleje a oleje z olivových výliskov a na metódu analýzy pre stanovenie obsahu stigmastadiénov v rastlinných olejoch
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dňa 18. novembra 2016 bola v hlavnom sídle Organizácie Spojených národov v New Yorku v súlade s rozhodnutím Rady (EÚ) 2016/1892 (1) v mene Únie podpísaná Medzinárodná dohoda o olivovom oleji a stolových olivách z roku 2015 (ďalej len „dohoda“), s výhradou jej neskoršieho uzavretia. Dohoda predbežne nadobudla platnosť 1. januára 2017 v súlade s jej článkom 31 ods. 2
                  
               
                     (2)
                  
                  
                     Dohoda sa uzavrela v mene Únie 17. mája 2019 rozhodnutím Rady (EÚ) 2019/848 (2).
                  
               
                     (3)
                  
                  
                     Podľa článku 7 ods. 1 dohody má Rada členov Medzinárodnej rady pre olivy (ďalej len „rada členov“) prijímať rozhodnutia, ktorými sa menia obchodné normy vzťahujúce sa na olivové oleje a oleje z olivových výliskov.
                  
               
                     (4)
                  
                  
                     Rada členov má počas svojho 113. zasadnutia, ktoré sa uskutoční v dňoch 28. až 30. júna 2021, prijať rozhodnutia, ktorými sa menia obchodné normy vzťahujúce sa na olivové oleje a oleje z olivových výliskov (ďalej len „pozmeňujúce rozhodnutia“).
                  
               
                     (5)
                  
                  
                     Je vhodné stanoviť pozíciu, ktorá sa má zaujať v mene Únie v rade členov, keďže pozmeňujúce rozhodnutia, ktoré sa majú prijať, budú mať vo vzťahu k Únii právne účinky, pokiaľ ide o medzinárodný obchod s ostatnými členmi Medzinárodnej rady pre olivy (ďalej len „IOC“) a budú môcť rozhodujúcim spôsobom ovplyvniť obsah práva Únie, konkrétne obchodné normy týkajúce sa olivového oleja, ktoré Komisia prijala podľa článku 75 nariadenia Európskeho parlamentu a Rady (EÚ) č. 1308/2013 (3).
                  
               
                     (6)
                  
                  
                     Pozmeňujúce rozhodnutia, ktoré má rada členov prijať, sa týkajú zmeny limitov niektorých chemických parametrov olivových olejov a olejov z olivových výliskov a úpravy jednej metódy. Zmeny limitov zahŕňajú nahradenie limitu pre α-tokoferol v rafinovaných olejoch odkazom na správnu výrobnú prax, úpravu limitu kyseliny olejovej a palmitovej v olivových olejoch a olejoch z olivových výliskov a stanovenie limitu pre erytrodiol v rafinovaných olejoch. Táto metóda analýzy sa týka stanovenia obsahu stigmastadiénov v rastlinných olejoch. Vedeckí a technickí experti Komisie a členských štátov v sektore olivového oleja podrobne prediskutovali pozmeňujúce rozhodnutia. Pozmeňujúce rozhodnutia prispejú k medzinárodnej harmonizácii noriem pre olivové oleje a stanovia rámec, ktorým sa zabezpečí spravodlivá hospodárska súťaž v obchode s výrobkami sektora olivového oleja. Pozmeňujúce rozhodnutia by sa preto mali podporiť.
                  
               
                     (7)
                  
                  
                     Ak sa prijatie pozmeňujúcich rozhodnutí na 113. zasadnutí rady členov odloží v dôsledku toho, že niektorí členovia nebudú schopní udeliť svoj súhlas, pozícia podporiť prijatie pozmeňujúcich rozhodnutí by sa mala zaujať v mene Únie v rámci možného postupu prijatia radou členov prostredníctvom výmeny korešpondencie podľa článku 10 ods. 6 dohody. Postup prijatia rozhodnutí prostredníctvom výmeny korešpondencie by sa mal začať pred konaním nasledujúceho pravidelného zasadnutia rady členov v novembri 2021.
                  
               
                     (8)
                  
                  
                     Ak je pravdepodobé, že nové vedecké alebo technické informácie predložené pred 113. zasadnutím rady členov alebo počas neho ovplyvnia pozíciu, ktorá sa má zaujať v mene Únie, predstavitelia Únie v rade členov by s cieľom chrániť záujem Únie, mali mať možnosť požiadať o odloženie prijatia pozmeňujúcich rozhodnutí na neskoršom zasadnutí rady členov,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať v rade členov počas jej 113. zasadnutia prebiehajúceho v dňoch 28. až 30. júna 2021 alebo v rámci postupu prijatia rozhodnutí radou členov prostredníctvom výmeny korešpondencie, ktorý sa má začať pred konaním jej nasledujúceho pravidelného zasadnutia v novembri 2021, pokiaľ ide o obchodné normy vzťahujúce sa na olivové oleje a oleje z olivových výliskov, je podporiť prijatie rozhodnutí pozmeňujúcich obchodné normy vzťahujúce sa na olivové oleje a oleje z olivových výliskov a na metódu analýzy pre stanovenie obsahu stigmastadiénov v rastlinných olejoch radou členov (4).
         
         
            Článok 2
            Ak je pravdepodobné, že nové vedecké alebo technické informácie predložené pred 113. zasadnutím rady členov alebo počas neho ovplyvnia pozíciu uvedenú v článku 1, Únia požiada o odloženie prijatia rozhodnutí, ktorými sa menia obchodné normy alebo metódy vzťahujúce sa na olivové oleje a oleje z olivových výliskov radou členov, a to až do stanovenia pozície Únie na základe uvedených nových informácií.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Luxemburgu 21. júna 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady (EÚ) 2016/1892 z 10. októbra 2016 o podpise v mene Európskej únie a predbežnom vykonávaní Medzinárodnej dohody o olivovom oleji a stolových olivách z roku 2015 (Ú. v. EÚ L 293, 28.10.2016, s. 2).
         
            (2)  Rozhodnutie Rady (EÚ) 2019/848 zo 17. mája 2019 o uzavretí Medzinárodnej dohody o olivovom oleji a stolových olivách z roku 2015 v mene Európskej únie (Ú. v. EÚ L 139, 27.5.2019, s. 1).
         
            (3)  Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12 2013, s. 671).
         
            (4)  Pozrite dokument ST 8638/21 na http://register.consilium.europa.eu.